《再题半峰亭》
宋代·蒋堂

何名半峰亭，尧峰路之半。
游客趋层崖，斗上多股战。
宝云构此轩，接引心不倦。
所冀冠盖来，少休松石畔。
雄视金仙居，巍乎倚云汉。
自此更攀缘，须臾迹彼岸。

作者简介：（980—1054）宋常州宜兴人，字希鲁，号遂翁。真宗大中祥符五年进士。历任知县、通判、知州。召为监察御史，迁侍御史。累知应天府、杭州、益州等地。以礼部侍郎致仕。为人清修纯饬，好学，工文辞，有《吴门集》。今存《春卿遗稿》。